“ฟิทช์” คงเรตติ้ง “ไทย” BBB+ มองเศรษฐกิจปี 65 โต 3%
“ฟิทช์ เรทติ้งส์” คงความน่าเชื่อถือประเทศไทยที่ BBB+ มองเศรษฐกิจไทยปี 65 เติบโต 3.3% และปี 66 เพิ่ม 3.8% สนับสนุนจากการฟื้นตัวของภาคการท่องเที่ยวและภาคการคลังสาธารณะ เนื่องจากมีกรอบนโยบายเศรษฐกิจมหภาคที่เข้มแข็ง
“ฟิทช์ เรทติ้งส์” คงความน่าเชื่อถือประเทศไทยที่ BBB+ มองเศรษฐกิจไทยปี 65 เติบโต 3.3% และปี 66 เพิ่ม 3.8% สนับสนุนจากการฟื้นตัวของภาคการท่องเที่ยวและภาคการคลังสาธารณะ เนื่องจากมีกรอบนโยบายเศรษฐกิจมหภาคที่เข้มแข็ง
30 พ.ย. 2565

นางแพตริเซีย มงคลวนิช ผู้อำนวยการ สำนักงานบริหารหนี้สาธารณะ เปิดเผยว่า บริษัท Fitch Ratings (Fitch) คงอันดับความน่าเชื่อถือของประเทศไทย (Sovereign Credit Rating) ที่ BBB+ และคงมุมมองความน่าเชื่อถือของประเทศไทย (Outlook) อยู่ในระดับมีเสถียรภาพ (Stable Outlook)
โดย Fitch คาดว่า เศรษฐกิจไทยปี 65 จะเติบโตที่ 3.3% และเพิ่มขึ้น 3.8% ในปี 66 ซึ่งสูงกว่ากลุ่มประเทศที่มีอันดับความน่าเชื่อถือระดับเดียวกัน (Peer) ที่มีค่าเฉลี่ยอยู่ที่ 2% โดยมีปัจจัยสนับสนุนสำคัญ คือ การฟื้นตัวอย่างมากของภาคการท่องเที่ยว
ขณะเดียวกัน คาดว่านักท่องเที่ยวจากต่างประเทศจะเพิ่มขึ้นจาก 10.3 ล้านคน ในปี 65 เป็น 24 ล้านคน ในปี 66 เนื่องจากการเปิดประเทศอย่างเต็มรูปแบบและการประกาศปรับโรคติดเชื้อไวรัสโคโรนา 2019 (COVID-19) จากการเป็นโรคติดต่อร้ายแรง (Pandemic) เป็นโรคประจำถิ่น (Endemic) ตลอดจนอุปสงค์ภายในประเทศปรับตัวดีขึ้นอย่างต่อเนื่องจากการกระตุ้นการใช้จ่ายของภาครัฐและอัตราเงินเฟ้อที่ผ่อนคลาย
ส่วนของภาคการคลังสาธารณะ (Public Finance) อยู่ในระดับที่บริหารจัดการได้ เนื่องจากมีกรอบนโยบายเศรษฐกิจมหภาคที่เข้มแข็ง โดย Fitch คาดว่า การขาดดุลงบประมาณของประเทศไทยมีแนวโน้มลดลงอย่างต่อเนื่องลดลงตามสถานการณ์การระบาดที่คลี่คลายจาก 6.8% ในปี 64 เป็น 4.9% และ 3.8 ในปี 65 และ 66 ตามลำดับ ซึ่งคาดว่าจะยังอยู่ในระดับดังกล่าวในระยะต่อไป
ทั้งนี้ ระดับการขาดดุลดังกล่าว จะทำให้สัดส่วนหนี้สาธารณะต่อ GDP อยู่ในระดับมีเสถียรภาพและรัฐบาลมีพื้นที่ทางการคลังที่สามารถรองรับสถานการณ์ที่ไม่คาดคิดในอนาคต (Shock) อีกทั้งรัฐบาลสามารถเข้าถึงแหล่งเงินทุนในประเทศได้ทุกสถานการณ์ และหนี้สาธารณะคงค้างส่วนใหญ่เป็นหนี้สกุลเงินบาทจึงช่วยลดความเสี่ยงด้านอัตราแลกเปลี่ยน และคาดว่ารัฐบาลจะสามารถจัดเก็บรายได้เพิ่มขึ้นเมื่อเศรษฐกิจเติบโตอย่างมั่นคง
ด้านภาคการเงินต่างประเทศ (External Finance) มีความเข้มแข็งและยืดหยุ่น แม้ในปี 65 ประเทศไทยจะขาดดุลบัญชีเดินสะพัดที่ 3.2% แต่ Fitch คาดว่า ดุลบัญชีเดินสะพัดจะกลับมาเกินดุล (Surplus) เป็น 1.9% และ 3.7 ในปี 66 และ 67 ตามลำดับ จากภาคการท่องเที่ยวฟื้นตัวอย่างต่อเนื่อง อีกทั้งมีทุนสำรองระหว่างประเทศเพียงพอสำหรับการใช้จ่ายในปี 66 จำนวน 6.9 เดือน ซึ่งสูงกว่า Peers ที่มีค่าเฉลี่ยอยู่ที่ 5.6 เดือน